Ryttylän rautatieasema

Ryttylän rautatieasema (lyh. Ry) on rautatieliikennepaikka Ryttylän taajamassa Hausjärven kunnassa. Liikennepaikalla on kaksi laituriraidetta sekä pistoraide. Asemalla pysähtyvät pääkaupunkiseudun lähiliikenteen Tampereelle ja Nokialle jatkavat R-junat ja Hämeenlinnaan jatkavat D-junat. Helsinkiin liikennöidään raiteelta 1 ja Tampereelle tai Hämeenlinnaan raiteelta 2. Vuonna 1861 tehtiin päätös Ryttylän pysäkin rakentamisesta. Pysäkin perustukset rakennettiin vuonna 1863, ja eräs vanha rakennus siirrettiin paikalle asemaksi. Tämä kyseinen asema on myöhemmin purettu. Nykyinen asemarakennus on ilmeisesti Knut Nylanderin suunnittelema rakennus. Rakennuksen piirustukset vahvistettiin senaatissa 3.5.1876 ja se toimi alkuaan asuinrakennuksena. Entinen asemarakennus on nykyisin yksityisasuntona. Lähteet Valanto Sirkka: Suomen Rautatieasemat vuosina 1857-1920. Museovirasto - Rakennushistorian osasto, 1982. ISBN 951-9074-68-6 Viitteet